CELEX: 32016R0263
Language: hr
Date: 2016-02-25 00:00:00
Title: Uredba Komisije (EU) 2016/263 оd 25. veljače 2016. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu naslova kategorije hrane 12.3. Ocat (Tekst značajan za EGP)

26.2.2016   
            
            
               HR
            
            
               Službeni list Europske unije
            
            
               L 50/25
            
         UREDBA KOMISIJE (EU) 2016/263
   оd 25. veljače 2016.
   o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu naslova kategorije hrane 12.3. Ocat
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
   budući da:
   
               (1)
            
            
               U Prilogu II. Uredbi (EZ) br. 1333/2008 utvrđen je popis prehrambenih aditiva Unije odobrenih za uporabu u hrani te uvjeti njihove uporabe.
            
         
               (2)
            
            
               Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na poticaj Komisije ili nakon podnošenja zahtjeva.
            
         
               (3)
            
            
               Popis prehrambenih aditiva Unije utvrđen je na temelju prehrambenih aditiva čija je uporaba u hrani dopuštena u skladu s direktivama Europskog parlamenta i Vijeća 94/35/EZ (3), 94/36/EZ (4) i 95/2/EZ (5) i nakon preispitivanja njihove sukladnosti s člancima 6., 7. i 8. Uredbe (EZ) br. 1333/2008. Popis Unije uključuje prehrambene aditive na temelju kategorija hrane kojoj se smiju dodati.
            
         
               (4)
            
            
               U dijelu D popisa Unije, kategorija hrane 12. obuhvaća soli, začine, juhe, umake, salate i proizvode od bjelančevina te uključuje potkategoriju 12.3. „Ocat”. U dijelu E popisa Unije utvrđuju se sljedeći odobreni aditivi u kategoriji hrane 12.3.: Skupina I. – Aditivi, karameli (E 150a–d) i sumporni dioksid – sulfiti (E 220–228) samo u fermentiranom octu.
            
         
               (5)
            
            
               Octena kiselina (koja se upotrebljava i kao prehrambeni aditiv E 260) razrijeđena vodom (4–30 % vol.) mogla bi se upotrebljavati kao hrana ili sastojak hrane na isti način kao i ocat poljoprivrednog podrijetla.
            
         
               (6)
            
            
               U nekim državama članicama samo ocat dobiven fermentacijom poljoprivrednih proizvoda smije nositi naziv „ocat”. Međutim u drugim državama članicama i proizvodi dobiveni razrjeđivanjem octene kiseline vodom i ocat dobiven fermentacijom poljoprivrednih proizvoda stavljaju se na tržište pod nazivom „ocat”.
            
         
               (7)
            
            
               Zaključak je rasprave s državama članicama u okviru radne skupine vladinih stručnjaka za aditive da postoji jednaka tehnološka potreba za prehrambenim aditivima za razrijeđenu octenu kiselinu i ocat poljoprivrednog podrijetla. Stoga je primjereno revidirati naslov kategorije hrane 12.3. „Ocat” kako bi se naznačilo da ta kategorija uključuje razrijeđenu octenu kiselinu (razrijeđena vodom na 4–30 % vol.) uporabivu za prehranu ljudi kako bi se osigurala transparentnost i pravna sigurnost povezana s uporabom prehrambenih aditiva u toj hrani.
            
         
               (8)
            
            
               Sveobuhvatna baza podataka o europskoj potrošnji hrane (6) Europske agencije za sigurnost hrane („Agencija”) pruža informacije o potrošnji hrane diljem Europske unije. Statistički podatci uključuju podatke o potrošnji octa poljoprivrednog podrijetla koji se uzimaju u obzir kada Agencija provodi procjenu izloženosti. Budući da se razrijeđena octena kiselina upotrebljava na isti način kao i ocat poljoprivrednog podrijetla, ne očekuje se da će predložena izmjena u pogledu naslova kategorije hrane 12.3. imati učinak na izloženost aditivima čija je uporaba odobrena u toj kategoriji hrane.
            
         
               (9)
            
            
               U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Agencije kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako nije vjerojatno da će predmetno ažuriranje utjecati na zdravlje ljudi. Budući da se uvrštenje razrijeđene octene kiseline u kategoriju hrane 12.3. u dijelu E i dijelu D popisa prehrambenih aditiva Unije smatra ažuriranjem navedenog popisa za koje nije vjerojatno da će utjecati na zdravlje ljudi, nije potrebno tražiti mišljenje Agencije.
            
         
               (10)
            
            
               Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
            
         
               (11)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. veljače 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 31.12.2008., str. 16.
   
   
      (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
   
      (3)  Direktiva 94/35/EZ Europskog parlamenta i Vijeća od 30. lipnja 1994. o sladilima za uporabu u hrani (SL L 237, 10.9.1994., str. 3.).
   
      (4)  Direktiva 94/36/EZ Europskog parlamenta i Vijeća od 30. lipnja 1994. o bojilima za uporabu u hrani (SL L 237, 10.9.1994., str. 13.).
   
      (5)  Direktiva 95/2/EZ Europskog parlamenta i Vijeća od 20. veljače 1995. o prehrambenim aditivima osim bojila i sladila (SL L 61, 18.3.1995., str. 1.).
   
      (6)  http://www.efsa.europa.eu/en/datexfoodcdb/datexfooddb.htm
   
      PRILOG
      U dijelu D i dijelu E Priloga II. Uredbi (EZ) br. 1333/2008 unos za kategoriju hrane 12.3. zamjenjuje se sljedećim:
      
         
                     „12.3.
                  
                  
                     Ocat i razrijeđena octena kiselina (razrijeđena vodom na 4–30 % vol.)”